title: 2009 m. lapkričio 30 d. Tarybos sprendimas 2009/968/TVR dėl Europolo informacijos konfidencialumo taisyklių priėmimo

text:
17.12.2009

               LT

               Europos Sąjungos oficialusis leidinys

               L 332/17

      TARYBOS SPRENDIMAS 2009/968/TVR
   2009 m. lapkričio 30 d.
   dėl Europolo informacijos konfidencialumo taisyklių priėmimo
   EUROPOS SĄJUNGOS TARYBA,
   atsižvelgdama į 2009 m. balandžio 6 d. Tarybos sprendimą 2009/371/TVR dėl Europos policijos biuro (Europolo) įsteigimo (1) (toliau – Sprendimas dėl Europolo), ypač į jo 40 straipsnį,
   atsižvelgdama į valdybos pateiktą taisyklių projektą,
   atsižvelgdama į Europos Parlamento nuomonę,
   kadangi pagal Sprendimą dėl Europolo Taryba kvalifikuota balsų dauguma, pasikonsultavusi su Europos Parlamentu, priima įgyvendinimo taisykles, reglamentuojančias informacijos, kurią Europolas gauna arba kuria jis keičiasi, konfidencialumą (toliau – taisyklės),
   NUSPRENDĖ:

      I   SKYRIUS

      SĄVOKŲ APIBRĖŽTYS IR TAIKYMO SRITIS

   1 straipsnis
   Sąvokų apibrėžtys
   Šiose taisyklėse:

               a)

               „informacijos tvarkymas“ arba „tvarkymas“ – bet kokia su asmens duomenimis arba su ne asmens duomenimis automatizuotomis arba neautomatizuotomis priemonėmis atliekama operacija ar operacijos, pavyzdžiui, rinkimas, įrašymas, rūšiavimas, saugojimas, pritaikymas ar keitimas, paieška, susipažinimas, naudojimas, atskleidimas persiunčiant, platinant ar kitu būdu sudarant galimybę jais naudotis, taip pat palyginimas ar sujungimas, blokavimas, ištrynimas ar naikinimas;

               b)

               „trečioji šalis“ – Sprendimo dėl Europolo 22 straipsnio 1 dalyje ir 23 straipsnio 1 dalyje nurodytas subjektas;

               c)

               „Saugumo komitetas“ – 4 straipsnyje aprašytas komitetas, kurį sudaro valstybių narių ir Europolo atstovai;

               d)

               „saugumo koordinatorius“ – direktoriaus pavaduotojas, kuriam direktorius, laikydamasis Sprendimo dėl Europolo 38 straipsnio 2 dalies, kartu su kitomis jo užduotimis skiria koordinavimo ir kontrolės saugumo srityje užduotį;

               e)

               „saugumo pareigūnai“ – Europolo darbuotojai, kuriuos skiria direktorius ir kurie yra atsakingi už saugumo klausimus, kaip nustatyta 6 straipsnyje;

               f)

               „Saugumo vadovas“ – šių taisyklių įgyvendinimo vadovas, kuris turi būti parengtas pagal 7 straipsnį;

               g)

               „slaptumo žyma“ – slaptumo laipsnį nurodanti žyma, naudojama Europolo ar per jį tvarkomam dokumentui žymėti, kaip nurodyta 10 straipsnyje;

               h)

               „saugumo priemonių paketas“ – apibrėžta saugumo priemonių, kurios turi būti taikomos Europolo slaptumo žyma pažymėtai informacijai, visuma, kaip nurodyta 10 straipsnyje;

               i)

               „bazinis apsaugos lygis“ – apsaugos lygis, kuris yra taikomas visai Europolo ar per jį tvarkomai informacijai, išskyrus informaciją, kuri aiškiai pažymėta arba lengvai atpažįstama kaip vieša informacija, kaip nurodyta 10 straipsnio 1 dalyje;

               j)

               „darbuotojai“ – laikini darbuotojai ir sutartininkai, kaip apibrėžta Sprendimo dėl Europolo 39 straipsnio 4 dalyje;

               k)

               „Europolo įslaptinta informacija“ – bet kokios formos informacija ir medžiaga, kurią neteisėtai atskleidus galėtų būti padaryta įvairaus dydžio žala Europolo arba vienos ar kelių valstybių narių esminiams interesams ir kuriai reikia taikyti tinkamas saugumo priemones, kaip apibrėžta 7 straipsnio 2 dalies b punkte.

         2 straipsnis
   Taikymo sritis
   1.   Šiomis taisyklėmis nustatomos saugumo priemonės, kurios turi būti taikomos visai Europolo ar per jį tvarkomai informacijai.
   2.   Ryšių kanalais tarp Europolo ir valstybių narių nacionalinių padalinių, nurodytų Sprendimo dėl Europolo 8 straipsnyje, užtikrinama tokio lygio apsauga, kuri yra lygiavertė šiomis priemonėmis suteikiamai apsaugai. Šiems ryšių kanalams taikomą bendrą standartą patvirtina Saugumo komitetas.
   3.   Priede nustatomos Europolo slaptumo žymos, kaip nurodyta 10 straipsnyje, ir lygiavertės žymos, kurias šiuo metu valstybės narės taiko informacijai, kuriai suteiktos tos slaptumo žymos. Jeigu valstybė narė informuoja kitas valstybes nares ir Europolą apie slaptumo žymas reglamentuojančių jos nacionalinių nuostatų ar lygiaverčių žymų pasikeitimus, Europolas parengia patikslintą priede išdėstytos apžvalgos redakciją. Bent kartą per metus Saugumo komitetas patikrina, ar apžvalga atitinka naujausius duomenis.

      II   SKYRIUS

      PAREIGOS SAUGUMO SRITYJE

   3 straipsnis
   Valstybių narių pareigos
   1.   Valstybės narės įsipareigoja užtikrinti, kad jų teritorijoje Europolo informacijai būtų suteikta tokio lygio apsauga, kuri būtų lygiavertė pagal šias taisykles nustatytomis saugumo priemonėmis suteikiamai apsaugai.
   2.   Valstybės narės įsipareigoja informuoti saugumo koordinatorių apie visus saugumo pažeidimus, kurie gali pakenkti Europolo ar valstybės narės interesams. Pastaruoju atveju atitinkama valstybė narė taip pat informuojama tiesiogiai per nacionalinį padalinį.
   4 straipsnis
   Saugumo komitetas
   1.   Įsteigiamas Saugumo komitetas, kurį sudaro valstybių narių bei Europolo atstovai ir kuris renkasi bent du kartus per metus.
   2.   Saugumo komiteto užduotis – konsultuoti valdybą ir Europolo direktorių su saugumo politika susijusiais klausimais, įskaitant Saugumo vadovo taikymą.
   3.   Saugumo komitetas nustato savo darbo tvarkos taisykles. Saugumo komiteto posėdžiams pirmininkauja saugumo koordinatorius.
   5 straipsnis
   Saugumo koordinatorius
   1.   Saugumo koordinatorius yra atsakingas už visus su saugumu susijusius klausimus, įskaitant šiose taisyklėse ir Saugumo vadove nustatytas saugumo priemones. Saugumo koordinatorius stebi, kaip užtikrinamas saugumo nuostatų vykdymas, ir informuoja direktorių apie visus saugumo pažeidimus. Rimtais atvejais direktorius informuoja valdybą. Jeigu tokie pažeidimai gali pakenkti valstybės narės interesams, ta valstybė narė taip pat informuojama.
   2.   Saugumo koordinatorius atsiskaito tiesiogiai Europolo direktoriui.
   3.   Saugumo koordinatorius turi turėti asmens patikimumo pažymėjimą, suteikiantį teisę susipažinti su aukščiausio laipsnio slaptumo žyma pažymėta informacija, vadovaujantis valstybėje narėje, kurios pilietis saugumo koordinatorius yra, taikomais įstatymais ir kitais teisės aktais.
   6 straipsnis
   Saugumo pareigūnai
   1.   Saugumo pareigūnai padeda direktoriui įgyvendinti šiose taisyklėse ir Saugumo vadove nustatytas saugumo priemones. Saugumo pareigūnai atsiskaito tiesiogiai saugumo koordinatoriui. Konkrečios saugumo pareigūnų užduotys yra:

               a)

               instruktuoti visus Europolo darbuotojus, taip pat visus kitus į su Europolu susijusia veikla įtrauktus asmenis, kurie yra saistomi konkrečiu diskretiškumo ar konfidencialumo įpareigojimu, jiems padėti ir juos konsultuoti jiems atliekant pareigas pagal šias taisykles ir Saugumo vadovą;

               b)

               užtikrinti saugumo nuostatų vykdymą, tirti jų pažeidimus ir nedelsiant apie juos pranešti saugumo koordinatoriui;

               c)

               reguliariai peržiūrėti saugumo priemonių tinkamumą remiantis rizikos įvertinimais; tuo tikslu jie paprastai bent kartą per mėnesį, o išimtiniais atvejais – kai manoma, kad to reikia, teikia ataskaitas saugumo koordinatoriui, taip pat teikia atitinkamas rekomendacijas ir patarimus;

               d)

               vykdyti pagal šias taisykles arba pagal Saugumo vadovą jiems paskirtas užduotis; ir

               e)

               vykdyti visas kitas užduotis, kurias jiems paveda saugumo koordinatorius.

         2.   Saugumo pareigūnai turi turėti asmens patikimumo pažymėjimus, suteikiančius teisę susipažinti su atitinkamo laipsnio slaptumo žyma pažymėta informacija, kurios reikia, kad jie galėtų atlikti savo pareigas, vadovaujantis valstybėse narėse, kurių piliečiai jie yra, taikomais įstatymais ir kitais teisės aktais.
   7 straipsnis
   Saugumo vadovas, jo turinys ir taikoma procedūra
   1.   Saugumo vadovą patvirtina valdyba, pasikonsultavusi su Saugumo komitetu.
   2.   Saugumo vadove pateikiamos valdymo gairės, nustatoma parama saugumui vadovaujantis veiklos reikalavimais ir išdėstomas Europolo požiūris į saugumo valdymą. Saugumo vadove pateikiamos:

               a)

               išsamios taisyklės, reglamentuojančios saugumo priemones, kurios turi būti taikomos Europole siekiant užtikrinti bazinį apsaugos lygį, nurodytą šių taisyklių 10 straipsnio 1 dalyje; tokios priemonės turi būti grindžiamos Sprendimo dėl Europolo 35 straipsniu ir 41 straipsnio 2 dalimi, atsižvelgiant į jo 40 straipsnio 3 dalį; ir

               b)

               išsamios taisyklės, reglamentuojančios su įvairiomis Europolo slaptumo žymomis susijusias saugumo priemones ir atitinkamus saugumo priemonių paketus, nurodytus 10 straipsnio 2 dalyje ir 10 straipsnio 3 dalyje; Saugumo vadove taip pat atsižvelgiama į Sprendimo dėl Europolo 46 straipsnį.

         3.   Siekiant užtikrinti Saugumo vadovo nuolatinį tinkamumą, adekvatumą ir veiksmingumą, jis yra peržiūrimas reguliariai arba įvykus dideliems pokyčiams.
   4.   Saugumo vadovo pakeitimai priimami taikant 1 dalyje nustatytą procedūrą.
   8 straipsnis
   Sistemų saugumo akreditavimas
   1.   Visas Europolo sistemas, naudojamas Europolo įslaptintai informacijai tvarkyti, akredituoja valdyba, pasikonsultavusi su Saugumo komitetu ir įsitikinusi, kad reikiamos saugumo priemonės, numatytos konkrečių sistemų saugumo reikalavimuose, informacinės rizikos registre ir kituose atitinkamuose dokumentuose, veiksmingai įgyvendinamos. Posistemės ir nuotoliniai terminalai ar kompiuterizuotos darbo vietos akredituojami kaip visų sistemų, su kuriomis jie yra sujungti, dalis.
   2.   Konkrečių sistemų saugumo reikalavimus tvirtina ir keičia valdyba, pasikonsultavusi su Saugumo komitetu. Konkrečių sistemų saugumo reikalavimai turi atitikti Saugumo vadovo atitinkamas nuostatas.
   9 straipsnis
   Laikymasis
   1.   Šiose taisyklėse ir Saugumo vadove nustatytų saugumo priemonių turi laikytis visi Europolo darbuotojai, taip pat visi kiti į su Europolu susijusią veiklą įtraukti asmenys, kurie yra saistomi konkrečiu diskretiškumo ar konfidencialumo įpareigojimu.
   2.   Direktorius, ryšių palaikymo biurai ir Europolo nacionaliniai padaliniai atsako už tai, kad būtų užtikrinta, jog būtų laikomasi šių taisyklių ir Saugumo vadovo pagal 1 dalį.

      III   SKYRIUS

      BENDRIEJI PRINCIPAI

   10 straipsnis
   Bazinis apsaugos lygis, slaptumo žymos ir saugumo priemonių paketai
   1.   Visai Europolo ir per jį tvarkomai informacijai, išskyrus informaciją, kuri aiškiai pažymėta arba lengvai atpažįstama kaip vieša informacija, Europole ir valstybėse narėse taikomas bazinis apsaugos lygis.
   2.   Vadovaudamosi 3 straipsniu ir atsižvelgdamos į Sprendimo dėl Europolo 41 straipsnio 2 dalį, valstybės narės įvairiomis nacionalinės teisės aktus bei taisykles atitinkančiomis priemonėmis, įskaitant įpareigojimą dėl diskretiškumo ir konfidencialumo, teisės susipažinti su informacija suteikimą tik įgaliotiems darbuotojams, duomenų apsaugos reikalavimus (kai tvarkomi asmens duomenys) ir bendro pobūdžio technines bei procedūrines priemones, garantuojančias informacijos saugumą, užtikrina, kad būtų taikomas 1 dalyje nurodytas bazinis apsaugos lygis.
   3.   Informacijai, kuriai turi būti taikomos papildomos saugumo priemonės, suteikiama Europolo slaptumo žyma, ją nurodant specialiu ženklu. Informacijai slaptumo žyma suteikiama tik tais atvejais, kai tai tikrai būtina, ir tik reikiamam laikotarpiui.
   4.   Naudojamos šios Europolo slaptumo žymos:
   a)   „RESTREINT UE/ES RESTRICTED“: ši slaptumo žyma suteikiama informacijai ir medžiagai, kurios neteisėtas atskleidimas galėtų būti nepalankus Europolo, ES arba vienos ar kelių valstybių narių interesams;
   b)   „CONFIDENTIEL UE/ES CONFIDENTIAL“: ši slaptumo žyma suteikiama informacijai ir medžiagai, kurią neteisėtai atskleidus galėtų būti pakenkta Europolo, ES arba vienos ar kelių valstybių narių esminiams interesams;
   c)   „SECRET UE/ES SECRET“: ši slaptumo žyma suteikiama informacijai ir medžiagai, kurią neteisėtai atskleidus galėtų būti rimtai pakenkta Europolo, ES arba vienos ar kelių valstybių narių esminiams interesams;
   d)   „TRÈS SECRET UE/ES TOP SECRET“: ši slaptumo žyma suteikiama informacijai ir medžiagai, kurią neteisėtai atskleidus galėtų būti padaryta ypatingai didelė žala Europolo, ES arba vienos ar kelių valstybių narių esminiams interesams.
   Po slaptumo žyma tokia slapta informacija ir medžiaga žymima papildoma žyma („Europolas“) tam, kad būtų nurodyta, jog ją pateikė Europolas.
   Kiekviena Europolo slaptumo žyma siejama su konkrečiu saugumo priemonių paketu, kuris turi būti taikomas Europole. Saugumo priemonių paketais užtikrinama įvairaus lygio apsauga, atsižvelgiant į informacijos turinį ir žalą, kurią Europolo ar valstybių narių interesams galėtų padaryti neteisėtas susipažinimas su informacija, neteisėtas informacijos išplatinimas ar naudojimas.
   Sujungiant skirtingų laipsnių slaptumo žyma pažymėtą informaciją, suteiktina slaptumo žyma negali būti žemesnio laipsnio nei ta, kuri suteikta aukščiausiu lygiu saugomai informacijai. Bet kuriuo atveju informacijos visumai gali būti suteiktas aukštesnis apsaugos lygis, nei taikytas atskiroms jos dalims.
   Įslaptinto dokumento vertimui suteikiama to paties laipsnio slaptumo žyma ir jam taikoma tokia pati apsauga kaip ir originaliam dokumentui.
   5.   Siekiant nurodyti papildomas sąlygas, pavyzdžiui, kad informacija gali būti platinama tik specialiais keitimuisi informacija skirtais kanalais, kad ją platinti draudžiama arba kad ji gali būti konkrečiai platinama remiantis principu „būtina žinoti“, gali būti naudojama kvalifikacinė žyma. Tokios kvalifikacinės žymos apibrėžiamos Saugumo vadove.
   6.   Saugumo priemonių paketus sudaro įvairios fizinio, techninio, organizacinio arba administracinio pobūdžio priemonės, kaip nustatyta Saugumo vadove.
   11 straipsnis
   Slaptumo žymos parinkimas
   1.   Valstybė narė, teikianti informaciją Europolui, yra atsakinga už atitinkamos tokiai informacijai suteikiamos slaptumo žymos parinkimą pagal 10 straipsnį. Kai taikoma, valstybė narė, teikdama informaciją Europolui, pažymi ją Europolo slaptumo žyma, kaip nurodyta 10 straipsnio 4 dalyje.
   2.   Parinkdamos slaptumo žymą, valstybės narės atsižvelgia į informacijos įslaptinimą pagal savo nacionalines taisykles, į tai, kad siekiant deramo Europolo funkcionavimo reikia užtikrinti veiklos lankstumą, ir į reikalavimą, kad teisėsaugos informacija turėtų būti įslaptinama tik išimtiniais atvejais, o jeigu tokią informaciją būtina įslaptinti, turėtų būtų suteikta kuo žemesnio laipsnio slaptumo žyma.
   3.   Jeigu Europolas, remdamasis savo jau turima informacija, padaro išvadą, kad parinktą slaptumo žymą reikia pakeisti (pvz., suteikti žemesnio ar aukštesnio laipsnio slaptumo žymą arba suteikti aukštesnio laipsnio slaptumo žymą dokumentui, kuriam anksčiau buvo taikomas bazinis apsaugos lygis), jis informuoja atitinkamą valstybę narę ir siekia susitarti dėl atitinkamos slaptumo žymos. Europolas nenurodo, nekeičia, nesuteikia aukštesnio ar žemesnio laipsnio slaptumo žymos, jeigu nėra pasiektas toks susitarimas.
   4.   Jeigu Europolo surinkta informacija yra grindžiama valstybės narės suteikta informacija arba ją apima, Europolas, susitaręs su atitinkama valstybe nare, nustato, ar bazinis apsaugos lygis yra pakankamas ir ar tai informacijai reikia suteikti Europolo slaptumo žymą.
   5.   Jeigu informaciją surenka pats Europolas ir jeigu tokia informacija nėra grindžiama valstybės narės suteikta informacija bei jos neapima, Europolas, taikydamas Saugumo komiteto nustatytus kriterijus, nustato tinkamą tokiai informacijai suteiktiną slaptumo žymą. Prireikus Europolas atitinkamai pažymi informaciją.
   6.   Tais atvejais, kai informacija yra susijusi ir su kitos valstybės narės esminiais interesais, valstybės narės ir Europolas konsultuojasi su ta valstybe nare, ar tai informacijai reikėtų suteikti tam tikrą slaptumo žymą ir, jeigu taip, kuri slaptumo žyma turėtų būti suteikta.
   12 straipsnis
   Slaptumo žymos keitimas
   1.   Valstybė narė, kuri suteikė informacijos Europolui, gali bet kuriuo metu paprašyti pakeisti pasirinktą slaptumo žymą, be kita ko, suteikti žemesnio ar aukštesnio laipsnio slaptumo žymą. Europolas įpareigojamas pakeisti slaptumo žymą, suteikti aukštesnio ar žemesnio laipsnio slaptumo žymą atsižvelgiant į atitinkamos valstybės narės pageidavimus.
   2.   Atitinkama valstybė narė, kai tik leidžia aplinkybės, paprašo, kad atitinkamos slaptumo žymos laipsnis būtų sumažintas arba kad ji būtų visiškai panaikinta.
   3.   Valstybė narė, teikianti informaciją Europolui, gali nurodyti laikotarpį, kuriuo galios pasirinkta slaptumo žyma, ir galimus slaptumo žymos pakeitimus jam pasibaigus.
   4.   Jeigu bazinį apsaugos lygį ar slaptumo žymą nustato Europolas vadovaudamasis 11 straipsnio 4 dalimi, Europolas bazinį apsaugos lygį ar slaptumo žymą gali pakeisti tik susitaręs su atitinkamomis valstybėmis narėmis.
   5.   Jeigu slaptumo žymą nustato Europolas vadovaudamasis 11 straipsnio 5 dalimi, Europolas slaptumo žymą gali pakeisti ar panaikinti bet kuriuo metu, kai laikoma, kad tai yra būtina.
   6.   Jeigu informacija, kuriai suteikta slaptumo žyma pakeičiama vadovaujantis šiuo straipsniu, jau buvo pateikta kitoms valstybėms narėms, Europolas informuoja informacijos gavėjus apie slaptumo žymos pakeitimą.
   13 straipsnis
   Informacijos tvarkymas, teisė susipažinti su informacija ir asmens patikimumo pažymėjimas
   1.   Teisė susipažinti su informacija ir ją turėti Europolo organizacijoje suteikiama tik tiems asmenims, kurie, eidami savo pareigas ar vykdydami savo įsipareigojimus, turi susipažinti su tokia informacija arba ją tvarkyti. Asmenys, kuriems patikėtas informacijos tvarkymas, turi būti gavę atitinkamą asmens patikimumo pažymėjimą, o po to jiems turi būti suteikiamas specialus mokymas.
   2.   Vadovaujantis Sprendimo dėl Europolo 40 straipsnio 2 dalimi ir Saugumo vadovu, turi būti atliktas visų asmenų, kurie gali susipažinti su Europolo tvarkoma ir slaptumo žyma pažymėta informacija, patikimumo patikrinimas. Saugumo koordinatorius, remdamasis asmens patikimumo patikrinimo procedūros rezultatais ir laikydamasis Saugumo vadovo nuostatų, suteikia leidimą tiems asmenims, kuriems atitinkamu nacionaliniu lygiu išduotas asmens patikimumo pažymėjimas ir kurie, eidami savo pareigas ar vykdydami savo įsipareigojimus, turi susipažinti su Europolo slaptumo žyma pažymėta informacija. Saugumo koordinatorius reguliariai peržiūri leidimą. Saugumo koordinatorius gali nedelsdamas panaikinti leidimą dėl pagrįstų priežasčių. Saugumo koordinatorius taip pat atsako už 3 dalies įgyvendinimo užtikrinimą.
   3.   Joks asmuo neturi teisės susipažinti su slaptumo žyma pažymėta informacija, jeigu jam atitinkamu lygiu nėra išduotas asmens patikimumo pažymėjimas. Tačiau išimtiniais atvejais, pasikonsultavęs su saugumo pareigūnu, saugumo koordinatorius:

               a)

               asmenims, kurie turi teisę susipažinti su slaptumo žyma CONFIDENTIEL UE/ES pažymėta informacija, gali suteikti specialų ribotą leidimą susipažinti su konkrečia informacija, kuriai suteikta ne aukštesnio laipsnio kaip SECRET UE/ES SECRET slaptumo žyma, jeigu, eidami savo pareigas ar vykdydami savo įsipareigojimus, konkrečiu atveju jie turi susipažinti su informacija, kuriai suteikta aukštesnio laipsnio Europolo slaptumo žyma, arba

               b)

               gali ne ilgiau kaip šešiems mėnesiams suteikti laikiną leidimą susipažinti su įslaptinta informacija, kol bus gauti 2 dalyje nurodyto asmens patikimumo patikrinimo rezultatai, jeigu tai atitinka Europolo interesus bei pranešęs nacionalinėms kompetentingoms institucijoms ir per tris mėnesius negavęs jų atsakymo; saugumo koordinatorius informuoja atitinkamas nacionalines kompetentingas institucijas apie tokio laikino leidimo suteikimą. Tai, kad suteikiamas šis laikinas leidimas, nereiškia, kad suteikiama teisė susipažinti su SECRET UE/ES SECRET ir aukštesnio laipsnio slaptumo žyma pažymėta informacija.

         4.   Toks leidimas nėra suteikiamas tuo atveju, jeigu valstybė narė, teikdama atitinkamą informaciją, nurodė, kad pagal 3 dalį saugumo koordinatoriui suteikta veiksmų laisve negalima naudotis tos informacijos atžvilgiu.
   14 straipsnis
   Trečiosios šalys
   Sudarydamas susitarimus dėl konfidencialumo su trečiosiomis šalimis arba susitarimus pagal Europolo sprendimo 22 straipsnio 4 dalį ir 23 straipsnio 7 dalį, Europolas atsižvelgia į šiose taisyklėse ir Saugumo vadove, kurie atitinkamai turėtų būti taikomi informacijai, kuria keičiamasi su tokiomis trečiosiomis šalimis, nustatytus principus.

      IV   SKYRIUS

      BAIGIAMOSIOS NUOSTATOS

   15 straipsnis
   Taisyklių peržiūra
   Visus pasiūlymus dėl šių taisyklių pakeitimo svarsto valdyba, kad Taryba galėtų juos priimti Sprendimo dėl Europolo 40 straipsnio 1 dalyje numatyta tvarka.
   16 straipsnis
   Įsigaliojimas
   Šios taisyklės įsigalioja 2010 m. sausio 1 d.

      Priimta Briuselyje 2009 m. lapkričio 30 d.

            Tarybos vardu

            Pirmininkė

         B. ASK

      (1)  OL L 121, 2009 5 15, p. 37.

      PRIEDAS

         SLAPTUMO ŽYMŲ LAIPSNIŲ ATITIKTIES LENTELĖ

                  Slaptumo žymų laipsnių atitiktis

                  Europol (1)

                  TRÈS SECRET UE/EU TOP SECRET

                  SECRET UE/EU SECRET

                  CONFIDENTIEL UE/EU CONFIDENTIAL

                  RESTREINT UE/EU RESTRICTED

                  Belgija

                  Très Secret
                  Zeer Geheim

                  Secret
                  Geheim

                  Confidentiel
                  Vertrouwelijk

                  Diffusion restreinte
                  Beperkte verspreiding

                  Bulgarija

                  СТРОГО СЕКРЕТНО

                  СЕКРЕТНО

                  ПОВЕРИТЕЛНО

                  ЗА СЛУЖЕБНО ПОЛЗВАНЕ

                  Čekija

                  Přísně tajné

                  Tajné

                  Důvěrné

                  Vyhrazené

                  Danija

                  Yderst hemmeligt

                  Hemmeligt

                  Fortroligt

                  Til tjenestebrug

                  Vokietija

                  Streng geheim

                  Geheim

                  VS — Vertraulich

                  VS — Nur für den Dienstgebrauch

                  Estija

                  Täiesti Salajane

                  Salajane

                  Konfidentsiaalne

                  Piiratud

                  Airija

                  Top Secret

                  Secret

                  Confidential

                  Confidential

                  Graikija

                  Άκρως Απόρρητο

                  Απόρρητο

                  Εμπιστευτικό

                  Περιορισμένης Χρήσης

                  Ispanija

                  Secreto

                  Reservado

                  Confidencial

                  Difusión Limitada

                  Prancūzija

                  Très Secret Défense

                  Secret Défense

                  Confidentiel Défense

                  Italija

                  Segretissimo

                  Segreto

                  Riservatissimo

                  Riservato

                  Kipras

                  Άκρως Απόρρητο

                  Απόρρητο

                  Εμπιστευτικό

                  Περιορισμένης Χρήσης

                  Latvija

                  Sevišķi slepeni

                  Slepeni

                  Konfidenciāli

                  Dienesta vajadzībām

                  Lietuva

                  Visiškai slaptai

                  Slaptai

                  Konfidencialiai

                  Riboto naudojimo

                  Liuksemburgas

                  Très secret

                  Secret

                  Confidentiel

                  Diffusion restreinte

                  Vengrija

                  Szigorúan titkos!

                  Titkos!

                  Bizalmas!

                  Korlátozott terjesztésű!

                  Malta

                  L-Ghola Segretezza

                  Sigriet

                  Kunfidenzjali

                  Ristrett

                  Nyderlandai

                  BE Zeer geheim

                  STG Zeer geheim

                  STG Confidentieel

                  Vertrouwelijk

                  Austrija

                  Streng geheim

                  Geheim

                  Vertraulich

                  Eingeschränkt

                  Lenkija

                  Ściśle Tajne

                  Tajne

                  Poufne

                  Zastrzeżone

                  Portugalija

                  Muito Secreto

                  Secreto

                  Confidencial

                  Reservado

                  Rumunija

                  Strict secret de importanță deosebită

                  Strict secret

                  Secret

                  Secret de serviciu

                  Slovėnija

                  Strogo tajno

                  Tajno

                  Zaupno

                  Interno

                  Slovakija

                  Prísne tajné

                  Tajné

                  Dôverné

                  Vyhradené

                  Suomija

                  Erittäin salainen

                  Salainen

                  Luottamuksellinen

                  Viranomaiskäyttö

                  Švedija

                  Kvalificerat hemlig

                  Hemlig

                  Hemlig

                  Hemlig

                  Jungtinė Karalystė

                  Top Secret

                  Secret

                  Confidential

                  Restricted

         (1)  „Europol“ žyma įterpiama po slaptumo žyma.


title: 2013/227/ES: 2013 m. gegužės 22 d. Komisijos sprendimas, kuriuo nutraukiamas antisubsidijų tyrimas dėl importuojamų Kinijos Liaudies Respublikos kilmės dviračių

text:
23.5.2013

               LT

               Europos Sąjungos oficialusis leidinys

               L 136/15

         KOMISIJOS SPRENDIMAS
   2013 m. gegužės 22 d.
   kuriuo nutraukiamas antisubsidijų tyrimas dėl importuojamų Kinijos Liaudies Respublikos kilmės dviračių
   (2013/227/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau – pagrindinis reglamentas), ypač į jo 14 straipsnį,
   pasikonsultavusi su Patariamuoju komitetu,
   kadangi:
   A.   PROCEDŪRA

   1.   Inicijavimas

               (1)

               2012 m. balandžio mėn. pranešimu Europos Sąjungos oficialiajame leidinyje
                   (2) (toliau – pranešimas apie inicijavimą) Europos Komisija (toliau – Komisija) paskelbė apie antisubsidijų tyrimo dėl į Sąjungą importuojamų Kinijos Liaudies Respublikos kilmės dviračių inicijavimą (toliau – antisubsidijų tyrimas).

               (2)

               Antisubsidijų tyrimas pradėtas 2012 m. kovo 15 d. Europos dviračių gamintojų asociacijai (EBMA) (toliau – skundo pateikėjas) gamintojų, kurie pagamina daugiau nei 25 % visų Sąjungoje pagaminamų dviračių, vardu pateikus skundą.

               (3)

               Skunde pateikti šio produkto subsidijavimo ir dėl to daromos materialinės žalos prima facie įrodymai, kurių pakako tyrimo inicijavimui pagrįsti.

               (4)

               Komisija apie tyrimo inicijavimą oficialiai pranešė skundo pateikėjui, kitiems žinomiems Sąjungos gamintojams, Sąjungos gamintojų asociacijoms, žinomiems eksportuojantiems Kinijos Liaudies Respublikos (toliau – KLR) gamintojams ir eksportuojančių gamintojų asociacijoms, KLR atstovams, žinomiems importuotojams ir importuotojų asociacijoms, žinomiems dviračių dalių Sąjungos gamintojams ir jų asociacijoms ir žinomiems naudotojams ir jiems išsiuntė klausimynus. Suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti iki pranešime apie inicijavimą nustatyto termino.

         2.   Kartu vykdomas antidempingo tyrimas

               (5)

               2012 m. kovo mėn. pranešimu Europos Sąjungos oficialiajame leidinyje
                   (3) Komisija paskelbė apie į Sąjungą importuojamiems KLR kilmės dviračiams taikomų antidempingo priemonių tarpinės peržiūros inicijavimą pagal 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (4) (toliau – pagrindinis antidempingo reglamentas) 11 straipsnio 3 dalį ir 13 straipsnio 4 dalį. Tyrimas vykdomas.

         3.   Kartu vykdomas vengimo tyrimas

               (6)

               2012 m. rugsėjo mėn. pagal Komisijos reglamentą (ES) Nr. 875/2012 (5) Komisija inicijavo tyrimą dėl galimo antidempingo priemonių, nustatytų Tarybos įgyvendinimo reglamentu (ES) Nr. 990/2011 (6) importuojamiems KLR kilmės dviračiams, vengimo importuojant iš Indonezijos, Malaizijos, Šri Lankos ir Tuniso siunčiamus dviračius, deklaruojamus kaip Indonezijos, Malaizijos, Šri Lankos ir Tuniso kilmės arba ne, ir įpareigojo registruoti tokius importuojamus produktus (toliau – vengimo tyrimas).

               (7)

               2012 m. lapkričio mėn. pranešimu Europos Sąjungos oficialiajame leidinyje
                   (7) Komisija paskelbė, kad vengimo tyrimo išvados gali būti naudojamos antisubsidijų tyrime.

               (8)

               Vengimo tyrimas vykdomas.

         B.   SKUNDO ATSIĖMIMAS IR TYRIMO NUTRAUKIMAS

               (9)

               2013 m. kovo 22 d. Komisijai skirtu raštu skundo pateikėjas oficialiai atsiėmė skundą.

               (10)

               Pagal Reglamento (EB) Nr. 597/2009 14 straipsnio 1 dalį tyrimas gali būti nutraukiamas, jei skundas atsiimamas ir jei nutraukiant tyrimą neprieštaraujama Sąjungos interesams.

               (11)

               Komisija nusprendė, kad šis tyrimas turėtų būti nutrauktas, nes atliekant atitinkamą antisubsidijų tyrimą nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai. Apie tai buvo pranešta suinteresuotosioms šalims ir joms suteikta galimybė teikti pastabas. Tačiau jokių pastabų, kurios galėtų turėti įtakos kitokiai išvadai priimti, negauta.

               (12)

               Todėl nuspręsta, kad antisubsidijų tyrimą dėl į Sąjungą importuojamų KLR kilmės dviračių reikėtų nutraukti netaikant priemonių,

         PRIĖMĖ ŠĮ SPRENDIMĄ:
   1 straipsnis
   Antisubsidijų tyrimas dėl į Sąjungą importuojamų Kinijos Liaudies Respublikos kilmės dviračių ir kitų pedalinių transporto priemonių (įskaitant transportinius triračius, bet neįskaitant vienračių) be variklio, kurių KN kodai šiuo metu yra 8712 00 30 ir ex 8712 00 70, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. gegužės 22 d.

            Komisijos vardu

            Pirmininkas

         José Manuel BARROSO

      (1)  OL L 188, 2009 7 18, p. 93.

      (2)  OL C 122, 2012 4 27, p. 9.

      (3)  OL C 71, 2012 3 9, p. 10.

      (4)  OL L 343, 2009 12 22, p. 51.

      (5)  OL L 258, 2012 9 26, p. 21.

      (6)  OL L 261, 2011 10 6, p. 2.

      (7)  OL C 346, 2012 11 14, p. 7.


title: 2008/460/EB: 2008 m. birželio 6 d. Tarybos sprendimas dėl Regionų komiteto Airijai atstovaujančio nario skyrimo

text:
19.6.2008

               LT

               Europos Sąjungos oficialusis leidinys

               L 160/31

      TARYBOS SPRENDIMAS

   2008 m. birželio 6 d.
   dėl Regionų komiteto Airijai atstovaujančio nario skyrimo
   (2008/460/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Airijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Viena Regionų komiteto nario vieta tapo laisva pasibaigus Maria CORRIGAN mandatui,

         NUSPRENDĖ:
   1 straipsnis
   John LAHART, Pietų Dublino apygardos tarybos narys, skiriamas Regionų komiteto nariu likusiam kadencijos laikui iki 2010 m. sausio 25 d.
   2 straipsnis
   Šis sprendimas įsigalioja nuo jo priėmimo dienos.

      Priimta Liuksemburge, 2008 m. birželio 6 d.

            Tarybos vardu

            Pirmininkas

         A. VIZJAK

      (1)  OL L 56, 2006 2 25, p. 75.


title: 2005/677/EB, Euratomas: 2005 m. rugsėjo 20 d. Tarybos sprendimas, dėl Europos ekonomikos ir socialinių reikalų komiteto nario skyrimo

text:
1.10.2005

               LT

               Europos Sąjungos oficialusis leidinys

               L 256/54

      TARYBOS SPRENDIMAS

   2005 m. rugsėjo 20 d.
   dėl Europos ekonomikos ir socialinių reikalų komiteto nario skyrimo
   (2005/677/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2002 m. rugsėjo 17 d. Tarybos sprendimą 2002/758/EB, Euratomas dėl Ekonomikos ir socialinių reikalų komiteto narių skyrimo laikotarpiui nuo 2002 m. rugsėjo 21 d. iki 2006 m. rugsėjo 20 d. (1),
   atsižvelgdama į Prancūzijos vyriausybės pasiūlytą kandidatūrą,
   atsižvelgdama į Komisijos nuomonę,
   kadangi:
   dėl Thierry UHLMANN atsistatydinimo, apie kurį Tarybai buvo pranešta 2004 m. lapkričio 28 d., Europos ekonomikos ir socialinių reikalų komiteto nario vieta tapo laisva,
   NUSPRENDĖ:
   1 straipsnis
   Hervé COUPEAU skiriamas Europos ekonomikos ir socialinių reikalų komiteto nariu vietoj Thierry UHLMANN likusiam pastarojo asmens kadencijos laikotarpiui iki 2006 m. rugsėjo 20 d.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja jo priėmimo dieną.

      Priimta Briuselyje, 2005 m. rugsėjo 20 d.

            Tarybos vardu

            Pirmininkė

         M. BECKETT

      (1)  OL L 253, 2002 9 21, p. 9.


title: 2011/129/ES: 2010 m. rugsėjo 13 d. Tarybos sprendimas dėl Europos Sąjungos pozicijos, kurios ji laikysis ES ir Šveicarijos jungtiniame komitete, įsteigtame Europos bendrijos ir Šveicarijos Konfederacijos susitarimu garso ir vaizdo srityje, nustatančiu Šveicarijos Konfederacijos dalyvavimo Bendrijos programoje MEDIA 2007 sąlygas ir reikalavimus, dėl jungtinio komiteto sprendimo, kuriuo atnaujinamas Susitarimo I priedo 1 straipsnis

text:
26.2.2011

               LT

               Europos Sąjungos oficialusis leidinys

               L 53/1

         TARYBOS SPRENDIMAS
   2010 m. rugsėjo 13 d.
   dėl Europos Sąjungos pozicijos, kurios ji laikysis ES ir Šveicarijos jungtiniame komitete, įsteigtame Europos bendrijos ir Šveicarijos Konfederacijos susitarimu garso ir vaizdo srityje, nustatančiu Šveicarijos Konfederacijos dalyvavimo Bendrijos programoje MEDIA 2007 sąlygas ir reikalavimus, dėl jungtinio komiteto sprendimo, kuriuo atnaujinamas Susitarimo I priedo 1 straipsnis
   (2011/129/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 166 straipsnio 4 dalį ir 173 straipsnio 3 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2007 m. spalio 11 d. pasirašyto Europos bendrijos ir Šveicarijos Konfederacijos susitarimo garso ir vaizdo srityje, nustatančio Šveicarijos Konfederacijos dalyvavimo Bendrijos programoje MEDIA 2007 sąlygas ir reikalavimus (1) (toliau – Susitarimas) 8 straipsniu įsteigiamas jungtinis komitetas, atsakingas už Susitarimo administravimą ir tinkamą įgyvendinimą.

               (2)

               2007 m. gruodžio 19 d. įsigaliojus Direktyvai 89/552/EEB su paskutiniais pakeitimais, padarytais Europos Parlamento ir Tarybos direktyva 2007/65/EB, kuri buvo vėliau kodifikuota (Audiovizualinės žiniasklaidos paslaugų direktyva) (2), reikėtų, kad Europos Sąjunga ir Šveicarija (toliau – Susitariančiosios Šalys) atitinkamai atnaujintų nuorodas į tą direktyvą, kaip numatyta Susitarimo baigiamojo akto (3) Bendroje Susitariančiųjų Šalių deklaracijoje dėl susitarimo pritaikymo naujai Bendrijos direktyvai, ir, remdamosi Susitarimo 8 straipsnio 7 dalimi, atnaujintų Susitarimo I priedo 1 straipsnį.

               (3)

               Todėl Sąjunga ES ir Šveicarijos jungtiniame komitete turėtų laikytis pridėtame sprendimo projekte nustatytos pozicijos,

         PRIĖMĖ ŠĮ SPRENDIMĄ:
   1 straipsnis
   Taryba tvirtina priede pateiktą sprendimo projektą kaip Europos Sąjungos poziciją, kurios ji laikysis dėl sprendimo, kurį dėl Susitarimo I priedo 1 straipsnio atnaujinimo turi priimti Europos bendrijos ir Šveicarijos Konfederacijos susitarimu garso ir vaizdo srityje, nustatančiu Šveicarijos Konfederacijos dalyvavimo Bendrijos programoje MEDIA 2007 sąlygas ir reikalavimus, įsteigtas ES ir Šveicarijos jungtinis komitetas.
   2 straipsnis
   Jungtinio komiteto sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. rugsėjo 13 d.

            Tarybos vardu

            Pirmininkas

         S. VANACKERE

      (1)  OL L 303, 2007 11 21, p. 11.

      (2)  OL L 298, 1989 10 17, p. 23.

      (3)  OL L 303, 2007 11 21, p. 20.

      PRIEDAS

         Projektas
         ES IR ŠVEICARIJOS JUNGTINIO KOMITETO, ĮSTEIGTO EUROPOS BENDRIJOS IR ŠVEICARIJOS KONFEDERACIJOS SUSITARIMU GARSO IR VAIZDO SRITYJE, NUSTATANČIU ŠVEICARIJOS KONFEDERACIJOS DALYVAVIMO BENDRIJOS PROGRAMOJE MEDIA 2007 SĄLYGAS IR REIKALAVIMUS, SPRENDIMAS Nr. …
         … m. … … d.
         dėl Susitarimo I priedo 1 straipsnio atnaujinimo
         JUNGTINIS KOMITETAS,
         atsižvelgdamas į 2007 m. spalio 11 d. Briuselyje pasirašytą Europos bendrijos ir Šveicarijos Konfederacijos susitarimą garso ir vaizdo srityje, nustatantį Šveicarijos Konfederacijos dalyvavimo Bendrijos programoje MEDIA 2007 sąlygas ir reikalavimus (1) (toliau – Susitarimas), ir į tą pačią dieną Briuselyje pasirašytą Susitarimo baigiamąjį aktą (2),
         kadangi:

                     (1)

                     Susitarimas įsigaliojo 2010 m. rugpjūčio 1 d.

                     (2)

                     2007 m. gruodžio. 19 d. įsigaliojus Direktyvai 89/552/EEB su paskutiniais pakeitimais, padarytais kodifikuota Europos Parlamento ir Tarybos direktyva 2007/65/EB (Audiovizualinės žiniasklaidos paslaugų direktyva) (3), reikėtų, kad Susitariančiosios Šalys atitinkamai atnaujintų nuorodas į tą direktyvą, kaip numatyta Susitarimo baigiamojo akto Bendroje Susitariančiųjų Šalių deklaracijoje dėl susitarimo pritaikymo naujai Bendrijos direktyvai, ir, remdamosi Susitarimo 8 straipsnio 7 dalimi, atnaujintų Susitarimo I priedo 1 straipsnį,

               NUSPRENDĖ:
         1 straipsnis
         Susitarimo I priedo 1 straipsnis pakeičiamas taip:

            „1 straipsnis
            Priėmimo ir retransliavimo laisvė
            1.   Šveicarija užtikrina Sąjungos valstybės narės jurisdikcijai priklausančios televizijos laidų priėmimo ir retransliavimo laisvę savo teritorijoje, kaip nustatyta remiantis 2010 m. kovo 10 d. Europos Parlamento ir Tarybos direktyva 2010/13/ES dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (4) (toliau – Audiovizualinės žiniasklaidos paslaugų direktyva), laikydamasi tokios tvarkos:
            Šveicarija pasilieka teisę:

                        a)

                        sustabdyti Sąjungos valstybės narės jurisdikcijai priklausančių televizijos programų transliuotojų laidų, kuriose akivaizdžiai, rimtai ir sunkiai pažeidžiamos Audiovizualinės žiniasklaidos paslaugų direktyvos 27 straipsnio 1 arba 2 dalyje ir (arba) 6 straipsnyje nustatytos taisyklės dėl nepilnamečių ir žmogaus orumo apsaugos, retransliavimą;

                        b)

                        reikalauti, kad jos jurisdikcijai priklausantys transliuotojai laikytųsi išsamesnių arba griežtesnių taisyklių Audiovizualinės žiniasklaidos paslaugų direktyva koordinuojamose srityse su sąlyga, kad tokios taisyklės yra proporcingos ir nediskriminacinės.

                  2.   Tais atvejais, kai Šveicarija:

                        a)

                        pasinaudojo laisve pagal 1 dalies b punktą priimti išsamesnes ar griežtesnes bendro visuomenės intereso taisykles; ir

                        b)

                        nustato, kad Sąjungos valstybės narės jurisdikcijai priklausantis transliuotojas transliuoja televizijos programą, kuri visa arba didžioji dalis skirta jos teritorijai;

                  ji gali kreiptis į jurisdikciją turinčią valstybė narę siekdama abi puses tenkinančio iškeltos problemos sprendimo. Gavusi pagrįstą Šveicarijos prašymą, jurisdikciją turinti valstybė narė kreipiasi į transliuotoją su prašymu laikytis konkrečius bendrus visuomenės interesus ginančių taisyklių. Jurisdikciją turinti valstybė narė per du mėnesius nuo šio prašymo pateikimo praneša Šveicarijai apie pasiektus rezultatus. Siekdama ištirti konkretų atvejį, Šveicarija arba valstybė narė gali paprašyti Komisijos pakviesti susijusias šalis į ad hoc susitikimą su Komisija, kuriame dalyvautų ir Ryšių komitetas.
            3.   Jei Šveicarija nustato:

                        a)

                        kad taikant 2 dalį pasiekti rezultatai nėra pakankami; ir

                        b)

                        kad konkretus transliuotojas įsisteigė jurisdikciją turinčioje valstybėje narėje siekdamas išvengti Audiovizualinės žiniasklaidos paslaugų direktyva koordinuojamose srityse galiojančių griežtesnių taisyklių, kurios jam būtų taikomos, jei jis būtų įsisteigęs Šveicarijoje,

                  ji gali imtis tinkamų priemonių prieš atitinkamą transliuotoją.
            Tokios priemonės turi būti objektyviai būtinos, taikomos nediskriminuojant ir proporcingos tikslams, kurių jomis siekiama.
            4.   Šveicarija gali taikyti priemones pagal šio straipsnio 1 dalies a punktą arba 3 dalį tik tokiu atveju, jei įvykdomos šios sąlygos:

                        a)

                        ji pranešė jungtiniam komitetui ir valstybei narei, kurioje įsisteigęs transliuotojas, apie ketinimą imtis minėtų priemonių, kartu nurodydama priežastis, kuriomis ji grindžia savo vertinimą; ir

                        b)

                        jungtinis komitetas nusprendė, kad priemonės yra proporcingos ir nediskriminacinės, o svarbiausia – Šveicarijos pagal 2 ir 3 dalis atlikti vertinimai yra tinkamai pagrįsti.

         2 straipsnis
         Šis sprendimas įsigalioja kitą dieną po jo priėmimo dienos.

            Priimta Briuselyje … .

                  Jungtinio komiteto vardu

                  ES delegacijos vadovas

                  Šveicarijos delegacijos vadovas

         (1)  OL L 303, 2007 11 21, p. 11.

         (2)  OL L 303, 2007 11 21, p. 20.

         (3)  OL L 332, 2007 12 18, p. 27.

         (4)  OL L 298, 1989 10 17, p. 23.“


title: 2014/734/ES: 2014 m. spalio 9 d. Tarybos sprendimas dėl pozicijos, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimu, dėl to susitarimo 4 protokolo dėl sąvokos „produktų kilmė“ apibrėžties ir administracinio bendradarbiavimo metodų pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių lengvatinės kilmės taisyklių regioninę konvenciją

text:
23.10.2014

               LT

               Europos Sąjungos oficialusis leidinys

               L 304/91

         TARYBOS SPRENDIMAS
   2014 m. spalio 9 d.
   dėl pozicijos, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimu, dėl to susitarimo 4 protokolo dėl sąvokos „produktų kilmė“ apibrėžties ir administracinio bendradarbiavimo metodų pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių lengvatinės kilmės taisyklių regioninę konvenciją

      (2014/734/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo (1) (toliau – Susitarimas) 4 protokolas yra susijęs su sąvokos „produktų kilmė“ apibrėžtimi ir administracinio bendradarbiavimo metodais (toliau – 4 protokolas);

               (2)

               Visos Europos ir Viduržemio jūros regiono valstybių lengvatinės kilmės taisyklių regioninėje konvencijoje (2) (toliau – Konvencija) išdėstytos nuostatos dėl prekių, kuriomis prekiaujama pagal atitinkamus Konvencijos susitariančiųjų šalių sudarytus susitarimus, kilmės. Buvusioji Jugoslavijos Respublika Makedonija ir kiti Vakarų Balkanų stabilizacijos ir asociacijos proceso dalyviai buvo pakviesti prisijungti prie Salonikų darbotvarkėje, kurią patvirtino 2003 m. birželio mėn. posėdžiavusi Europos Vadovų Taryba, priimtos visos Europos įstrižinės kilmės kumuliacijos sistemos. Jie buvo pakviesti prisijungti prie Konvencijos 2007 m. spalio mėn. Europos ir Viduržemio jūros regiono valstybių ministrų konferencijos sprendimu;

               (3)

               Sąjunga ir Buvusioji Jugoslavijos Respublika Makedonija Konvenciją pasirašė 2011 m. birželio 15 d.;

               (4)

               Sąjunga ir Buvusioji Jugoslavijos Respublika Makedonija atitinkamai 2012 m. kovo 26 d. ir 2012 m. birželio 14 d. deponavo savo priėmimo dokumentus Konvencijos depozitarui. Todėl, taikant Konvencijos 10 straipsnio 3 dalį, Konvencija Sąjungos ir Buvusiosios Jugoslavijos Respublikos Makedonijos atžvilgiu įsigaliojo atitinkamai 2012 m. gegužės 1 d. ir 2012 m. rugpjūčio 1 d.;

               (5)

               Konvencijos 6 straipsniu nustatyta, kad kiekviena Konvencijos susitariančioji šalis turi imtis tinkamų priemonių siekiant užtikrinti, kad Konvencija būtų taikoma veiksmingai. Šiuo tikslu Susitarimu įsteigta Stabilizacijos ir asociacijos taryba turėtų priimti sprendimą 4 protokolą pakeisti nauju protokolu, kuriame dėl kilmės taisyklių daroma nuoroda į Konvenciją;

               (6)

               todėl Sąjungos pozicija Stabilizacijos ir asociacijos taryboje turėtų būti grindžiama pridėtu sprendimo projektu,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimu, dėl to susitarimo 4 protokolo dėl sąvokos „produktų kilmė“ apibrėžties ir administracinio bendradarbiavimo metodų, pakeitimo nauju protokolu, kuriame dėl kilmės taisyklių daroma nuoroda į Visos Europos ir Viduržemio jūros regiono valstybių lengvatinės kilmės taisyklių regioninę konvenciją, grindžiama prie šio sprendimo pridėtu Stabilizacijos ir asociacijos tarybos sprendimo projektu.
   2.   Neesminiams Stabilizacijos ir asociacijos tarybos sprendimo projekto pakeitimams Sąjungos atstovai Stabilizacijos ir asociacijos taryboje gali pritarti be papildomo Tarybos sprendimo.
   2 straipsnis
   Stabilizacijos ir asociacijos tarybos sprendimas skelbiamas Europos Sąjungos oficialiajame leidinyje.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. spalio 9 d.

            Tarybos vardu

            Pirmininkas

         A. ALFANO

      (1)  OL L 84, 2004 3 20, p. 13.

      (2)  OL L 54, 2013 2 26, p. 4.

      PROJEKTAS
      ES IR BUVUSIOSIOS JUGOSLAVIJOS RESPUBLIKOS MAKEDONIJOS STABILIZACIJOS IR ASOCIACIJOS TARYBOS SPRENDIMAS NR. …
      … M. … … D.
      kuriuo pakeičiamas Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo 4 protokolas dėl sąvokos „produktų kilmė“ apibrėžties ir administracinio bendradarbiavimo metodų
      ES IR BUVUSIOSIOS JUGOSLAVIJOS RESPUBLIKA MAKEDONIJOS STABILIZACIJOS IR ASOCIACIJOS TARYBA,
      atsižvelgdama į Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimą (1), ypač į jo 40 straipsnį,
      atsižvelgdama į Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo 4 protokolą dėl sąvokos „produktų kilmė“ apibrėžties ir administracinio bendradarbiavimo metodų,
      kadangi:

                  (1)

                  Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo (toliau – Susitarimas) 40 straipsnyje daroma nuoroda į Susitarimo 4 protokolą (toliau – 4 protokolas), kuriame išdėstytos kilmės taisyklės ir numatoma kilmės kumuliacija tarp Sąjungos, Buvusiosios Jugoslavijos Respublikos Makedonijos, Turkijos ir bet kurios šalies ar teritorijos, dalyvaujančios Sąjungos stabilizacijos ir asociacijos procese;

                  (2)

                  4 protokolo 39 straipsnyje nustatyta, kad Susitarimo 108 straipsnyje numatyta Stabilizacijos ir asociacijos taryba gali nuspręsti iš dalies pakeisti 4 protokolo nuostatas;

                  (3)

                  Visos Europos ir Viduržemio jūros regiono valstybių lengvatinės kilmės taisyklių regionine konvencija (2) (toliau – Konvencija) siekiama pakeisti kilmės taisyklių protokolus, kurie šiuo metu galioja visos Europos ir Viduržemio jūros regiono šalyse, vienu teisės aktu. Buvusioji Jugoslavijos Respublika Makedonija ir kiti Vakarų Balkanų stabilizacijos ir asociacijos proceso dalyviai buvo pakviesti prisijungti prie Salonikų darbotvarkėje, kurią patvirtino 2003 m. birželio mėn. posėdžiavusi Europos Vadovų Taryba, priimtos visos Europos įstrižinės kilmės kumuliacijos sistemos. Jie buvo pakviesti prisijungti prie Konvencijos 2007 m. spalio mėn. Europos ir Viduržemio jūros regiono valstybių ministrų konferencijos sprendimu;

                  (4)

                  Sąjunga ir Buvusioji Jugoslavijos Respublika Makedonija Konvenciją pasirašė 2011 m. birželio 15 d.;

                  (5)

                  Sąjunga ir Buvusioji Jugoslavijos Respublika Makedonija atitinkamai 2012 m. kovo 26 d. ir 2012 m. birželio 14 d. deponavo savo priėmimo dokumentus Konvencijos depozitarui. Todėl, taikant Konvencijos 10 straipsnio 3 dalį, Konvencija Europos Sąjungos ir Buvusiosios Jugoslavijos Respublikos Makedonijos atžvilgiu įsigaliojo atitinkamai 2012 m. gegužės 1 d. ir 2012 m. rugpjūčio 1 d.;

                  (6)

                  jeigu visos kumuliacijos zonai priklausančios Konvencijos susitariančiosios šalys prie Konvencijos nepereina vienu metu, tai neturėtų sukelti bet kokios nepalankesnės padėties nei buvusioji anksčiau pagal 4 protokolą;

                  (7)

                  todėl 4 protokolas turėtų būti pakeistas nauju protokolu, kuriame daroma nuoroda į Konvenciją,

            PRIĖMĖ ŠĮ SPRENDIMĄ:
      1 straipsnis
      Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo 4 protokolas dėl sąvokos „produktų kilmė“ apibrėžties ir administracinio bendradarbiavimo metodų pakeičiamas šio sprendimo priede pateiktu tekstu.
      2 straipsnis
      Šis sprendimas įsigalioja jo priėmimo dieną.
      Jis taikomas nuo ….

         Priimta

               ES ir Buvusiosios Jugoslavijos Respublikos Makedonijos stabilizacijos ir asociacijos tarybos vardu

               Pirmininkas

         (1)  OL L 84, 2004 3 20, p. 13.

         (2)  OL L 54, 2013 2 26, p. 4.

         PRIEDAS
         4 protokolas
         dėl sąvokos „produktų kilmė“ apibrėžties ir administracinio bendradarbiavimo metodų
         1 straipsnis
         Taikytinos kilmės taisyklės
         1.   Įgyvendinant šį susitarimą taikomas Visos Europos ir Viduržemio jūros regiono valstybių lengvatinės kilmės taisyklių regioninės konvencijos (1) (toliau – Konvencija) I priedėlis ir atitinkamos II priedėlio nuostatos.
         2.   Visos Europos ir Viduržemio jūros regiono valstybių lengvatinės kilmės taisyklių regioninės konvencijos I priedėlyje ir atitinkamose II priedėlio nuostatose daromos nuorodos į atitinkamą susitarimą reiškia nuorodas į šį susitarimą.
         2 straipsnis
         Ginčų sprendimas
         1.   Jeigu dėl Konvencijos I priedėlio 32 straipsnyje numatytų tikrinimo procedūrų kyla ginčų, kurių negali išspręsti tikrinimą atlikti prašanti muitinė ir tą tikrinimą atlikti turinti muitinė, tie ginčai perduodami Stabilizacijos ir asociacijos tarybai.
         2.   Visais atvejais ginčai tarp importuotojo ir importuojančios šalies muitinės sprendžiami pagal tos šalies įstatymus.
         3 straipsnis
         Protokolo daliniai pakeitimai
         Stabilizacijos ir asociacijos taryba gali nuspręsti iš dalies pakeisti šio protokolo nuostatas.
         4 straipsnis
         Pasitraukimas iš Konvencijos
         1.   Jeigu Europos Sąjunga arba Buvusioji Jugoslavijos Respublika Makedonija raštu praneša Konvencijos depozitarui apie ketinimą pasitraukti iš Konvencijos pagal jos 9 straipsnį, Europos Sąjunga ir Buvusioji Jugoslavijos Respublika Makedonija nedelsdamos pradeda derybas dėl kilmės taisyklių siekiant įgyvendinti šį susitarimą.
         2.   Iki tol, kol įsigalios tokios naujos derybomis sutartos kilmės taisyklės, šiam susitarimui toliau galioja pasitraukimo metu galiojančios Konvencijos I priedėlyje pateiktos kilmės taisyklės ir, jei taikoma, atitinkamos II priedėlio nuostatos. Tačiau nuo pasitraukimo momento laikoma, kad Konvencijos I priedėlyje pateiktomis kilmės taisyklėmis ir, jei taikoma, atitinkamomis II priedėlio nuostatomis leidžiama tik dvišalė kumuliacija tarp Europos Sąjungos ir Buvusiosios Jugoslavijos Respublikos Makedonijos.
         5 straipsnis
         Pereinamojo laikotarpio nuostatos. Kumuliacija
         1.   Nepaisant Konvencijos I priedėlio 3 straipsnio, šio protokolo 3 ir 4 straipsniuose numatytos kumuliacijos taisyklės, kurios buvo iš dalies pakeistos Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimo protokolu, kuriuo atsižvelgiama į Bulgarijos Respublikos ir Rumunijos įstojimą į Europos Sąjungą (2), toliau galioja Europos Sąjungai ir Buvusiajai Jugoslavijos Respublikai Makedonijai iki tol, kol Konvencija bus pradėta taikyti visoms šio protokolo 3 ir 4 straipsniuose išvardytoms susitariančiosioms šalims.
         2.   Nepaisant Konvencijos I priedėlio 16 straipsnio 5 dalies ir 21 straipsnio 3 dalies, jei kumuliacija susijusi tik su ELPA valstybėmis, Farerų salomis, Europos Sąjunga, Turkija ir kitais stabilizacijos ir asociacijos proceso dalyviais, kilmės įrodymas gali būti EUR.1 judėjimo sertifikatas arba kilmės deklaracija.

            (1)  OL L 54, 2013 2 26, p. 4.

            (2)  OL L 99, 2008 4 10, p. 2.


title: 2013/364/CFSP: 2013 m. liepos 8 d. Tarybos sprendimas 2013/364/BUSP, kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ

text:
9.7.2013

               LT

               Europos Sąjungos oficialusis leidinys

               L 188/9

      TARYBOS SPRENDIMAS 2013/364/BUSP
   2013 m. liepos 8 d.
   kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. birželio 14 d. Taryba priėmė Sprendimą 2010/330/BUSP (1), kuriuo EUJUST LEX-IRAQ įgaliojimai pratęsti iki 2012 m. birželio 30 d.;

               (2)

               2012 m. liepos 10 d. Taryba priėmė Sprendimą 2012/372/BUSP (2), kuriuo EUJUST LEX-IRAQ įgaliojimai buvo pratęsti dar 18 mėnesių iki 2013 m. gruodžio 31 d.;

               (3)

               orientacinė finansavimo suma numatyta laikotarpiui iki 2013 m. birželio 30 d. Su misija susijusioms išlaidoms padengti laikotarpiu nuo 2013 m. liepos 1 d. iki 2013 m. gruodžio 31 d. reikalinga nauja orientacinė finansavimo suma;

               (4)

               EUJUST LEX-IRAQ bus vykdoma esant tokioms aplinkybėms, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus;

               (5)

               todėl Sprendimas 2010/330/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/330/BUSP 11 straipsnis papildomas šia dalimi:

      „2b.   Orientacinė finansavimo suma, skirta su misija susijusioms išlaidoms padengti nuo 2013 m. liepos 1 d. iki 2013 m. gruodžio 31 d., yra 15 400 000 EUR.“

   2 straipsnis
   Šis sprendimas įsigalioja jo priėmimo dieną.
   Jis taikomas nuo 2013 m. liepos 1 d.

      Priimta Briuselyje 2013 m. liepos 8 d.

            Tarybos vardu

            Pirmininkas

         L. LINKEVIČIUS

      (1)  OL L 149, 2010 6 15, p. 12.

      (2)  OL L 179, 2012 7 11, p. 22.


title: 1993 m. gruodžio 14 d. Vykdomojo komiteto Sprendimas dėl bendrų vienodo pavyzdžio vizos panaikinimo, atšaukimo arba galiojimo trukmės sutrumpinimo principų (SCH/Com-ex (93) 24)

text:
Svarbus teisinis pranešimas

|

41993D0024

Oficialusis leidinys L 239 , 22/09/2000 p. 0154 - 0156

		Vykdomojo komiteto Sprendimas1993 m. gruodžio 14 d.dėl bendrų vienodo pavyzdžio vizos panaikinimo, atšaukimo arba galiojimo trukmės sutrumpinimo principų(SCH/Com-ex (93) 24)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į minėtos Konvencijos 131 straipsnį,NUSPRENDĖ :Vienodo pavyzdžio vizos panaikinimo, atšaukimo arba galiojimo trukmės sutrumpinimo tvarka turi atitikti pridedamame dokumente išdėstytus principus.Paryžius, 1993 m. gruodžio 14 d.PirmininkasA. Lamassoure--------------------------------------------------Vykdomojo komiteto vadovaujantis 131 straipsniu nustatyta vienodo pavyzdžio vizos panaikinimo, atšaukimo arba galiojimo trukmės sutrumpinimo tvarka siekiama atimti išdavus vienodo pavyzdžio vizą suteiktą galimybę patekti į Šengeno konvenciją pasirašiusių valstybių teritoriją arba sutrumpinti tos vizos galiojimo trukmę ar iš pradžių numatytą buvimo trukmę.Galima skirti:- panaikinimą,- atšaukimą- ir galiojimo trukmės sutrumpinimą.1. PanaikinimasViza yra panaikinama pasienyje [1], už pasienio kontrolę atsakingiems pareigūnams, atlikus tam tikrą procedūrą (žr. Bendrojo vadovo II 1.4.4 punktą [2]). Tikslas — neleisti patekti į Šengeno konvenciją pasirašiusių valstybių teritoriją dažniausiai tais atvejais, kai viza per klaidą buvo išduota užsieniečiui, dėl kurio duotas perspėjimas neįsileisti kaip nepageidaujamo asmens. Jei viza panaikinama, ji laikoma niekada neegzistavusia.Panaikinimas yra ne tas pats, kas atsisakymas įsileisti, tai yra procedūra, kuria pasienio kontrolės pareigūnai nepanaikina vizos, bet neleidžia jos turėtojui atvykti į savo teritoriją, pavyzdžiui, dėl to, kad šis neturi buvimo tikslą pateisinančių dokumentų.Sprendimą panaikinti vizą priima už pasienio kontrolę atsakingos nacionalinės administracijos institucijos.Praktiškai ant vizos įklijos gali būti daromas įrašas tarp eilučių arba koks nors ženklas, aiškiai rodantis, kad viza yra panaikinta. Rekomenduojama įklijos kinegramą perbraukti smailu metaliniu daiktu.Vizą išdavusios valstybės centrinei institucijai pranešama, kad viza buvo panaikinta, ir perduodama ši informacija:- panaikinimo data ir motyvai,- vizos turėtojo pavardė ir vardas,- pilietybė,- kelionės dokumento tipas ir numeris,- vizos įklijos numeris,- vizos rūšis,- vizos išdavimo data ir vieta.2. AtšaukimasKai kurios valstybės daro skirtumą tarp vienodo pavyzdžio vizos atšaukimo ir jos panaikinimo.Vizos atšaukimu, t. y. grįžtamosios galios neturinčia priemone, galima anuliuoti likusį vienodo pavyzdžio vizos galiojimo laiką jos turėtojui jau atvykus į teritoriją.Pagal Šengeno konvencijos 23 straipsnį viza atšaukiama, jei tikrinimai atskleidžia, kad užsienietis, teisingai išduotos vizos turėtojas, neatitinka arba jau neatitinka vienos ar keleto Šengeno konvencijos 5 straipsnio 1 dalies c, d ir e punktuose nustatytų sąlygų. Viza atšaukiama Susitariančiųjų Šalių, kurių teritorijoje vizos turėtojas yra, valstybėse nustatyta tvarka. Vizą atšaukusi Susitariančioji Šalis apie tai praneša vizą išdavusiai Susitariančiajai Šaliai. Ji pateikia savo sprendimo motyvus.3. Vienodo pavyzdžio vizos galiojimo trukmės sutrumpinimasVadovaudamosi Šengeno konvencijos 23 straipsniu, kai kurios valstybės šia procedūra naudojasi prieš išsiųsdamos užsieniečius. Buvimo trukmė sutrumpinama iki tiek dienų, kiek jų praeina nuo sienos kirtimo dienos iki nustatytos to užsieniečio išsiuntimo dienos.Pasienio kontrolės pareigūnas taip pat gali sutrumpinti vienodo pavyzdžio vizos galiojimo trukmę, jei nustatoma, kad tas užsienietis neturi pakankamai pragyvenimo lėšų numatytam buvimo laikotarpiui.[1] Vizą gali panaikinti konsulinės įstaigos, jei pasirodo, kad ta viza buvo išduota per klaidą.[2] Konfidencialus dokumentas. Žr. SCH/Com-ex (98)17.--------------------------------------------------


title: 2012/569/ES: 2012 m. gegužės 10 d. Europos Parlamento sprendimas dėl Bendrijos žuvininkystės kontrolės agentūros 2010 finansinių metų sąskaitų uždarymo

text:
17.10.2012

               LT

               Europos Sąjungos oficialusis leidinys

               L 286/174

         EUROPOS PARLAMENTO SPRENDIMAS
   2012 m. gegužės 10 d.
   dėl Bendrijos žuvininkystės kontrolės agentūros 2010 finansinių metų sąskaitų uždarymo
   (2012/569/ES)
   EUROPOS PARLAMENTAS,

               —

               atsižvelgdamas į Bendrijos žuvininkystės kontrolės agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Bendrijos žuvininkystės kontrolės agentūros 2010 finansinių metų metinių finansinių ataskaitų su Agentūros atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą (3), ypač į jo 36 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Žuvininkystės komiteto nuomonę (A7-0130/2012),

               1.

               pritaria Bendrijos žuvininkystės kontrolės agentūros 2010 finansinių metų sąskaitų uždarymui;

               2.

               paveda Pirmininkui perduoti šį sprendimą Europos žuvininkystės kontrolės agentūros (anksčiau – Bendrijos žuvininkystės kontrolės agentūra) vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 1.

      (2)  OL L 248, 2002 9 16, p. 1.

      (3)  OL L 128, 2005 5 21, p. 1.

      (4)  OL L 357, 2002 12 31, p. 72.


title: 2004 m. birželio 3 d.  ELPA valstybių nuolatinio komiteto sprendimas Nr. 4/2004/SC, įsteigiantis Finansinio mechanizmo komitetą

text:
23.2.2006

               LT

               Europos Sąjungos oficialusis leidinys

               L 52/54

         ELPA VALSTYBIŲ NUOLATINIO KOMITETO SPRENDIMAS

   Nr. 4/2004/SC
   2004 m. birželio 3 d.
   įsteigiantis Finansinio mechanizmo komitetą
   ELPA VALSTYBIŲ NUOLATINIS KOMITETAS,
   atsižvelgdamas į Europos ekonominės erdvės susitarimą su pakeitimais, padarytais Protokolu, patikslinančiu Europos ekonominės erdvės susitarimą (toliau – EEE susitarimas),
   atsižvelgdamas į Susitarimą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos dalyvavimo Europos ekonominėje erdvėje (toliau – EEE plėtros susitarimas),
   atsižvelgdamas į 38a protokolą dėl EEE finansinio mechanizmo, įtraukto į EEE susitarimą EEE plėtros susitarimu,
   atsižvelgdamas į Norvegijos Karalystės ir Europos bendrijos susitarimą dėl Norvegijos finansinio mechanizmo 2004–2009 m.,
   atsižvelgdamas į 2003 m. gruodžio 4 d. ELPA valstybių nuolatinio komiteto sprendimą Nr. 4/2003/SC, įsteigiantį EEE finansinio mechanizmo laikinąjį komitetą,
   atsižvelgdamas į 2004 m. vasario 5 d. ELPA valstybių nuolatinio komiteto sprendimą Nr. 1/2004/SC, įsteigiantį EEE finansinio mechanizmo ir Norvegijos finansinio mechanizmo biurą,
   NUSPRENDĖ:
   1 straipsnis
   Įsteigiamas Finansinio mechanizmo komitetas (toliau – Komitetas), kuris pakeičia EEE finansinio mechanizmo laikinąjį komitetą, kai tik kiekviena EEE ELPA valstybė paskiria savo narius. Komitetas valdo EEE finansinį mechanizmą.
   2 straipsnis
   Komitetas priima taisykles ir procedūras dėl EEE finansinio mechanizmo įgyvendinimo ir pateikia jas tvirtinti Nuolatiniam komitetui, taip pat priima visus tinkamam mechanizmo veikimui būtinus sprendimus.
   3 straipsnis
   EEE finansinio mechanizmo ir Norvegijos finansinio mechanizmo biuras veiks kaip EEE finansinio mechanizmo komiteto sekretoriatas.
   4 straipsnis
   Kiekviena ELPA valstybė, EEE susitarimo šalis, yra atstovaujama Komitete ir turi vieną balsą.
   5 straipsnis
   1.   Komiteto sprendimai priimami vienbalsiai. Sprendimai laikomi priimtais vienbalsiai, jeigu nė vienas narys nebalsuoja prieš.
   2.   Tačiau sprendimas atsisakyti suteikti dotaciją laikomas priimtu, jeigu nors vienas narys balsuoja už tokį atsisakymą.
   3.   Kiti klausimai, dėl kurių Komitetas vienbalsiai nesutaria, gali būti perduoti ELPA valstybių nuolatiniam komitetui.
   6 straipsnis
   1.   Remiantis Nuolatinio komiteto sprendimu nustatytu išlaidų pasidalijimo principu, Finansinio mechanizmo komitetas kiekvienų įsipareigojimo laikotarpio (2004–2009 m.) finansinių metų pradžioje apskaičiuoja metines išmokų dalis, skirtas kiekvienos EEE ELPA valstybės įsipareigojimams EEE finansiniam mechanizmui.
   2.   Reikalavimus atlikti pradinius mokėjimus ir vėlesnius papildymus išduoda EEE finansinio mechanizmo ir Norvegijos finansinio mechanizmo biuro direktorius.
   7 straipsnis
   Komitetas apie savo veiklą ir EEE finansinio mechanizmo veikimą reguliariai praneša ELPA valstybių nuolatiniam komitetui. Komitetas kasmet teikia ataskaitą nuolatiniam komitetui.
   8 straipsnis
   Komitetas priima savo darbo tvarkos taisykles.
   9 straipsnis
   Šis sprendimas galioja tol, kol bus įvykdyti visi EEE finansinio mechanizmo įsipareigojimai.
   10 straipsnis
   Šis sprendimas įsigalioja nedelsiant.
   11 straipsnis
   Šis sprendimas skelbiamas Europos Sąjungos oficialiojo leidinio EEE dalyje ir EEE priede.

      Priimta Briuselyje, 2004 m. birželio 3 d.

            Nuolatinio komiteto vardu

            Pirmininkas

         HSH Prinz Nikolaus von LIECHTENSTEIN

            Generalinis sekretorius

         William ROSSIER


title: 2012 m. kovo 23 d. Tarybos sprendimas 2012/174/BUSP, kuriuo iš dalies keičiami Bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo

text:
27.3.2012

               LT

               Europos Sąjungos oficialusis leidinys

               L 89/69

         TARYBOS SPRENDIMAS 2012/174/BUSP
   2012 m. kovo 23 d.
   kuriuo iš dalies keičiami Bendrieji veiksmai 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2008 m. lapkričio 10 d. Taryba priėmė Bendruosius veiksmus 2008/851/BUSP (1);

               (2)

               2009 m. gruodžio 8 d., 2010 m. liepos 30 d. ir 2010 m. gruodžio 7 d. Taryba atitinkamai priėmė Sprendimą 2009/907/BUSP (2), Sprendimą 2010/437/BUSP (3) ir Sprendimą 2010/766/BUSP (4), kuriais iš dalies keičiami Bendrieji veiksmai 2008/851/BUSP;

               (3)

               2011 m. lapkričio 14 d. Taryba priėmė Somalio pusiasaliui skirtą strateginę programą, siekdama vystyti išsamų požiūrį į problemas, kylančias iš Somalio pusiasalio. Kova su piratavimu yra šių pastangų dalis;

               (4)

               piratavimo veiksmai ir ginkluoti plėšimai Somalio pakrantėje ir jūroje prie Somalio krantų toliau kelia grėsmę laivybai teritorijoje ir ypač maisto pagalbos Somalio žmonėms pristatymui pagal Pasaulio maisto programą, ir sukuria finansinius srautus, prieš kuriuos reikia imtis tolesnių pastangų;

               (5)

               Bendruosiuose veiksmuose 2008/851/BUSP nurodyta ES karinė operacija (toliau – Atalanta) turėtų būti pratęsta iki 2014 m. gruodžio 12 d.;

               (6)

               taip pat būtina nustatyti finansavimo orientacinę sumą, skirtą Atalanta bendrosioms išlaidoms padengti laikotarpiu nuo 2012 m. gruodžio 13 d. iki 2014 m. gruodžio 12 d.;

               (7)

               2008 m. gruodžio 16 d. Jungtinių Tautų Saugumo Taryba (toliau – JTST) priėmė Rezoliuciją 1851 (2008) dėl padėties Somalyje, kuria leista valstybėms ir regioninėms organizacijoms, kurios bendradarbiauja kovojant su piratavimu ir ginkluotais plėšimais jūroje prie Somalio krantų ir apie kurias Somalio pereinamojo laikotarpio federalinė Vyriausybė (toliau – PFV) iš anksto pranešė Jungtinių Tautų Generaliniam Sekretoriui, imtis visų reikiamų Somaliui tinkamų priemonių siekiant sustabdyti piratavimo veiksmus ir ginkluotus plėšimus jūroje, su sąlyga, kad visų tokių priemonių bus imamasi laikantis taikomos tarptautinės humanitarinės ir žmogaus teisių teisės;

               (8)

               2011 m. lapkričio 22 d. JTST priėmė Rezoliuciją 2020 (2011), kuria atnaujintas leidimas, nurodytas Rezoliucijos 1846 (2008) 10 dalyje ir Rezoliucijos 1851 (2008) 6 dalyje;

               (9)

               2012 m. vasario 20 d. laišku ES pateikė pasiūlymą PFV dėl išplėsto bendradarbiavimo, taip papildydama savo pasiūlymą, pateiktą 2008 m. spalio 30 d. laišku;

               (10)

               2012 m. kovo 1 d. laišku PFV informavo Jungtinių Tautų Generalinį Sekretorių apie ES pateiktą pasiūlymą, atsižvelgiant į JTST rezoliucijos 1851 (2008) 6 dalį ir JTST rezoliucijos 2020 (2011) 9 dalį;

               (11)

               reikia išplėsti Atalanta operacijos rajoną, kad būtų įtraukti Somalio vidaus vandenys ir Somalio sausumos teritorija;

               (12)

               taip pat reikia nustatyti sąlygas, kuriomis gali būti perduoti įtariamieji, areštuoti ir sulaikyti kitų nei Somalis valstybių vidaus ar teritoriniuose vandenyse;

               (13)

               todėl Bendrieji veiksmai 2008/851/BUSP turėtų būti atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Bendrieji veiksmai 2008/851/BUSP iš dalies keičiami taip:

               1)

               1 straipsnis pakeičiamas taip:
               „1 straipsnis
               Misija
               1.   Europos Sąjunga vykdo karinę operaciją, kuria remiamos Jungtinių Tautų Saugumo Tarybos (toliau – JTST) rezoliucijos 1814 (2008), 1816 (2008), 1838 (2008), 1846 (2008) ir 1851 (2008), tokiu būdu, kuris dera su veiksmais, leidžiamais piratavimo atveju, taikant 1982 m. gruodžio 10 d. Montegobėjuje pasirašytos Jungtinių Tautų Jūrų teisės konvencijos (toliau – Jungtinių Tautų Jūrų teisės konvencija) 100 ir paskesnius straipsnius, ir visų pirma remiantis su trečiosiomis valstybėmis susijusiais įsipareigojimais (toliau – Atalanta), siekiant prisidėti prie:

                           —

                           pagal PMP dalyvaujančių laivų, kurie perkeltiems asmenims Somalyje gabena pagalbą maistu, apsaugos, laikantis JTST rezoliucijoje 1814 (2008) nustatytų įgaliojimų, ir

                           —

                           pažeidžiamų laivų, kurie laisvai plaukioja prie Somalio krantų, apsaugos ir atgrasymo nuo piratavimo veiksmų ir ginkluotų plėšimų jūroje prie Somalio krantų ir jų sustabdymo, laikantis JTST rezoliucijose 1846 (2008) ir 1851 (2008) nustatytų įgaliojimų.

                     2.   Tuo tikslu dislokuotų pajėgų veiklos teritoriją sudaro Somalio pakrančių teritorija ir vidaus vandenys bei Indijos vandenyno regiono prie Somalio ir kaimyninių šalių krantų esantys jūrų rajonai, laikantis ES laivyno operacijos politinio tikslo, kuris apibrėžtas 2008 m. rugpjūčio 5 d. Tarybos patvirtintoje krizių valdymo koncepcijoje.
               3.   Be to, Atalanta prisideda prie žvejybos veiklos stebėsenos jūroje prie Somalio krantų.“;

               2)

               2 straipsnis iš dalies keičiamas taip:

                           a)

                           a punktas pakeičiamas taip:

                                       „a)

                                       saugoti PMP išnuomotus laivus, įskaitant ginkluotų Atalanta padalinių buvimą tuose laivuose, įskaitant kai plaukiojama Somalio teritoriniuose ir vidaus vandenyse;“;

                           b)

                           c punktas pakeičiamas taip:

                                       „c)

                                       stebėti plotus prie Somalio krantų, įskaitant Somalio teritorinius ir vidaus vandenis, kuriuose kyla pavojus jūrinei veiklai, pirmiausia – jūrų transportui;“;

                           c)

                           f punktas pakeičiamas taip:

                                       „f)

                                       užmegzti ryšius su regione veikiančiomis organizacijomis ir subjektais, įskaitant valstybes, kovojančiais su piratavimo veiksmais ir ginkluotais plėšimais jūroje prie Somalio krantų, visų pirma su karinėmis jūrų pajėgomis „Combined Task Force 151“, veikiančiomis vykdant operaciją „Tvirta taika“;“;

               3)

               12 straipsnis pakeičiamas taip:
               „12 straipsnis
               Areštuotų ir sulaikytų asmenų perdavimas siekiant juos patraukti baudžiamojon atsakomybėn
               1.   Remiantis tuo, kad Somalis pritarė, kad valstybės narės ar trečiosios valstybės vykdytų jurisdikciją, ir Jungtinių Tautų Jūrų teisės konvencijos 105 straipsniu, asmenys, kurie įtariami ketiną vykdyti, kaip nurodyta Jungtinių Tautų Jūrų teisės konvencijos 101 ir 103 straipsniuose, vykdantys ar vykdę piratavimo veiksmus ar ginkluotus plėšimus Somalio teritoriniuose ar vidaus vandenyse ar atviroje jūroje, kurie yra areštuoti ir sulaikyti siekiant juos patraukti baudžiamojon atsakomybėn, ir turtas, naudotas tokius veiksmus atlikti, perduodami:

                           —

                           laivo, kuris juos sugavo, vėliavos valstybės narės arba trečiosios valstybės, dalyvaujančios operacijoje, kompetentingoms valdžios institucijoms arba

                           —

                           jei ta valstybė negali ar nenori vykdyti savo jurisdikcijos, – valstybei narei ar bet kuriai trečiajai valstybei, kuri nori vykdyti savo jurisdikciją tų asmenų ir turto atžvilgiu.

                     2.   Asmenys, kurie įtariami ketiną vykdyti, kaip nurodyta Jungtinių Tautų Jūrų teisės konvencijos 101 ir 103 straipsniuose, vykdantys ar įvykdę piratavimo veiksmus ar ginkluotus apiplėšimus ir kurie yra areštuoti ir sulaikyti, siekiant juos patraukti baudžiamojon atsakomybėn, vykdant Atalanta kitų regiono valstybių teritoriniuose vandenyse, vidaus vandenyse arba salyno vandenyse susitarus su šiomis valstybėmis, bei turtas, naudotas tokius veiksmus atlikti, gali būti perduoti atitinkamos valstybės kompetentingoms valdžios institucijoms arba, gavus atitinkamos valstybės sutikimą, kitos valstybės kompetentingoms valdžios institucijoms.
               3.   Joks 1 ir 2 dalyse nurodytas asmuo negali būti perduotas trečiajai valstybei, jei su ta trečiąja valstybe nesusitarta dėl perdavimo sąlygų tokiu būdu, kuris atitinka taikytiną tarptautinę teisę, pirmiausia – žmogaus teises reglamentuojančią tarptautinę teisę, kad būtų garantuota, pirmiausia, jog niekam nebus taikoma mirties bausmė, joks asmuo nebus kankinamas ir nepatirs žiauraus, nežmoniško ar žeminančio elgesio.“;

               4)

               14 straipsnis papildomas šia dalimi:
               „3.   ES karinės operacijos bendrųjų išlaidų finansavimo orientacinė suma laikotarpiu nuo 2012 m. gruodžio 13 d. iki 2014 m. gruodžio 12 d. yra 14 900 000 EUR. Tarybos sprendimo 2011/871/BUSP 25 straipsnio 1 dalyje nurodytos orientacinės sumos dalis yra 0 %.“;

               5)

               16 straipsnio 3 dalis pakeičiama taip:
               „3.   ES karinė operacija baigiasi 2014 m. gruodžio 12 d.“

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. kovo 23 d.

            Tarybos vardu

            Pirmininkė

         C. ASHTON

      (1)  OL L 301, 2008 11 12, p. 33.

      (2)  OL L 322, 2009 12 9, p. 27.

      (3)  OL L 210, 2010 8 11, p. 33.

      (4)  OL L 327, 2010 12 11, p. 49.